
Úspechy/neúspechy volebného obdobia 2022-2026
[bookmark: _Hlk241760098]Čas volebného obdobia 2023-2026 pominul veľmi rýchlo, tak ako uplynuli štyri roky v živote každého z nás. Vymenovať všetky úspešné výsledky snaženia a práce starostu a poslancov Obecného zastupiteľstva za výdatnej pomoci pracovníčok a pracovníkov Obecného úradu a Obecného podniku služieb snáď ani nie je potrebné.
Ako občania našej obce vidíme jasnú premenu areálu základnej a materskej školy, zrekonštruované miestne komunikácie a chodníky či vybudovanú hlavnú časť cyklochodníka s novým premostením na Vážsku cyklomagistrálu. Rovnako vnímam skvalitňovanie podmienok na športové a kultúrne vyžitie, zabezpečenie rôznych servisných služieb pre našich spoluobčanov a modernizáciu Spoločenského domu. Určite by sa dali vymenovať aj ďalšie nové pozitíva, ktoré dnes Trenčianske Stankovce svojím obyvateľom ponúkajú.
Okrem viacerých rozpracovaných projektov, ktorých realizácia bude pokračovať v budúcom volebnom období, som osobne dúfal vo väčší pokrok v otázke budovania vodozádržných opatrení v spolupráci s odborníkmi zo Slovenskej poľnohospodárskej univerzity v Nitre, ako aj v efektívnejšie čistenie obecných vodných tokov od naplavených sedimentov v ich korytách. V uplynulom období som nenašiel dostatočnú podporu u kolegov poslancov či starostu pri návrhoch zaoberať sa možnosťou vybudovania nového zdravotného strediska, či niekoľkých  nízkonákladových bytov pre budúcich mladých lekárov, učiteľov či iných žiadaných odborníkov pre potreby občanov rôzneho veku. V neposlednom rade som neuspel ani v mojom mnohoročnom úsilí o vybudovanie sociálneho zariadenia pre poskytovanie rôznych služieb pre našich skôr narodených spoluobčanov.
Určite by sa toho našlo aj viac, ale v bežnom ani v obecnom živote nie je nič ideálne, nikto nie je bezchybný a finančných prostriedkov na realizáciu všetkého potrebného bude vždy nedostatok.
Želám zástupcom, ktorí budú zvolení v nadchádzajúcich komunálnych voľbách, aby pozorne vnímali potreby rozvoja našej obce a počúvali názory spoluobčanov všetkých generácií. Nech sú vo svojej práci úspešní.

